Nyheter

– Jeg er glad det finnes ærlige folk, sier Steinar Løvberg når han kommer ut av lensmannskontoret i Orkdal.

Torsdag formiddag ble han ringt opp: Dongeribuksa hans var kommet til rette.

Kåret til beste sak på gigantnettsted – Jeg har blitt kjendis etter at dongeribuksa forsvant.

Saken er som følger: 69-åringen bor på Geilan på Orkanger, ikke langt unna Oti-sentret. Torsdag ettermiddag 7. mai, klokka 14.30, hadde han vasket klær. Disse ble hengt opp til tørk ute på klessnora, på tverrenden av boligen hans.

Da vasken skulle tas inn i 20-tida samme kveld, var dongeribuksa vekk. Alt annet hang på klessnora.

Løvberg gikk rundt i området og lette. I tillegg spurte han naboer om de hadde sett buksa eller noen som hadde tatt den. Men buksa var vekk.

Dagen etter tok han turen til det lokale lensmannskontoret. Her anmeldte han tyveriet.

Forsvunnet dongeribukse ble humorshow Hør radioinnslaget med Are og Odin her...

I mellomtida har pensjonisten rukket å bli kjendis på grunn av den forsvunne dongeribuksa. Etter at ST omtalte saken, ble den delt på sosiale nettsteder og flere medier kontaktet ham.

I tillegg ble saken omtalt i et flere minutt langt innslag hos radiohumoristene Are og Odin i NRK-programmet Lønsj.

Uansett: Nå er buksa kommet til rette igjen.

– Dem ble levert inn her hos oss i går (onsdag). Vedkommende som kom med buksa ønsker å være anonym, forteller politibetjent Arild Monsen ved lensmannskontoret.

Saken er ikke oppklart. Men det bryr ikke Løvberg seg noe om. Nå er buksa tilbake.

– Jeg har blitt kjendis på grunn av den. Det har bare vært artig. Jeg er ikke så selvhøytidelig, ler han og sier at nå skal han hjem å vaske buksa.

– Tør du å henge den ut til tørk igjen?

– Ja, jeg tror det, svarer han.